CELEX: 32018R1637
Language: hr
Date: 2018-07-13 00:00:00
Title: Delegirana uredba Komisije (EU) 2018/1637 оd 13. srpnja 2018. o dopuni Uredbe (EU) 2016/1011 Europskog parlamenta i Vijeća u pogledu regulatornih tehničkih standarda za postupke i značajke funkcije nadzora (Tekst značajan za EGP.)

5.11.2018   
               
               
                  HR
               
               
                  Službeni list Europske unije
               
               
                  L 274/1
               
            
         DELEGIRANA UREDBA KOMISIJE (EU) 2018/1637
         оd 13. srpnja 2018.
         o dopuni Uredbe (EU) 2016/1011 Europskog parlamenta i Vijeća u pogledu regulatornih tehničkih standarda za postupke i značajke funkcije nadzora
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/1011 Europskog parlamenta i Vijeća od 8. lipnja 2016. o indeksima koji se upotrebljavaju kao referentne vrijednosti u financijskim instrumentima i financijskim ugovorima ili za mjerenje uspješnosti investicijskih fondova i o izmjeni direktiva 2008/48/EZ i 2014/17/EU te Uredbe (EU) br. 596/2014 (1), a posebno njezin članak 5. stavak 5.,
         budući da:
         
                     (1)
                  
                  
                     Člankom 5. Uredbe (EU) 2016/1011 administratorima referentnih vrijednosti nalaže se uspostava stalne i učinkovite funkcije nadzora koju bi trebao provoditi neovisni odbor ili bi se trebala provoditi drugim odgovarajućim sustavom upravljanja.
                  
               
                     (2)
                  
                  
                     Administratori imaju diskrecijsko pravo da osmisle najprikladniju funkciju nadzora za referentne vrijednosti koje pružaju kako bi ispunili zahtjeve iz članka 5. Uredbe (EU) 2016/1011. Ova Uredba sadržava neiscrpan popis odgovarajućih sustava upravljanja.
                  
               
                     (3)
                  
                  
                     Povjeravanjem funkcije nadzora vanjskim dionicima može se steći dragocjeno stručno znanje te njihovim sudjelovanjem funkcija nadzora može postati učinkovitija. Zbog sukobljenih interesa članova funkcije nadzora ili zbog odnosa između tih članova i njihovih klijenata ili drugih dionika može doći do sukoba interesa u okviru funkcije nadzora. Kako bi se uklonili takvi sukobi i zbog važnosti tih referentnih vrijednosti za cjelovitost tržišta, financijsku stabilnost, potrošače, realno gospodarstvo i financiranje kućanstava i poduzeća u državama članicama, trebalo bi, ako je moguće, u nadziratelje ključnih referentnih vrijednosti uključiti neovisne članove koji nisu u sukobu interesa. Ako u skladu s ovom Uredbom ne postoji zahtjev za takve neovisne članove, administratori bi trebali poduzeti druge mjere za uklanjanje mogućih sukoba interesa, kao što su isključivanje članova iz određenih rasprava ili ukidanje prava glasa određenim članovima.
                  
               
                     (4)
                  
                  
                     Osobe koje su izravno uključene u pružanje referentne vrijednosti mogu sudjelovati u funkciji nadzora bez prava glasa jer mogu ponuditi koristan uvid u rad administratora. Njihovim statusom članova bez prava glasa primjereno se onemogućuje nepoželjan utjecaj administratora na odluke funkcije nadzora.
                  
               
                     (5)
                  
                  
                     Funkcija nadzora može uključivati odbore s posebnom, namjenskom nadležnošću za različite referentne vrijednosti ili obitelji referentnih vrijednosti ili može uključivati višestruke funkcije kojima su povjerene različite zadaće kada sve osobe odgovarajuće stručnosti ne mogu biti članovi jednog odbora, na primjer kada se nalaze u različitim zemljopisnim regijama. Kako bi se olakšala centralizacija nadzora, te bi funkcije nadzora trebalo povjeriti samo jednoj fizičkoj osobi ili odboru koji bi bio zadužen za upravljanje funkcijom nadzora i odgovoran za interakciju s upravljačkim tijelom administratora i s nadležnim tijelom.
                  
               
                     (6)
                  
                  
                     Kad je riječ o nekim značajnim referentnim vrijednostima koje se rjeđe upotrebljavaju i nisu toliko osjetljive, funkciju nadzora može obavljati samo jedna fizička osoba ako može posvetiti odgovarajuće vrijeme nadzoru relevantnih referentnih vrijednosti. Ako funkciju nadzora obavlja fizička osoba, ona se izuzima iz određenih postupaka koji su primjereni samo za odbor. Zbog njihove česte primjene i rizika koje bi mogle prouzročiti u određenim slučajevima, ključne referentne vrijednosti ne bi trebale biti pod nadzorom fizičke osobe.
                  
               
                     (7)
                  
                  
                     Kako bi obavljali dužnosti funkcije nadzora, članovi moraju imati stručno znanje o postupku pružanja referentne vrijednosti, ali i o predmetnom tržištu koje se mjeri tom referentnom vrijednošću. Takva stručna znanja mogu pružiti korisnici i doprinositelji koji posluju na tržištu ili pružatelji reguliranih podataka. Funkciji nadzora mogu koristiti stručna znanja doprinositelja ako su poduzete odgovarajuće mjere kojima se jamči nepostojanje sukoba interesa, a i korisnicima je u interesu osigurati pouzdane referentne vrijednosti. Stoga je primjereno da se doprinositelji i korisnici smatraju članovima funkcije nadzora za takve referentne vrijednosti.
                  
               
                     (8)
                  
                  
                     Funkcija nadzora ključan je alat za upravljanje sukobima interesa na razini administratora te bi, kako bi se osigurao integritet funkcije, osobama koje su bile predmet sankcija zbog kršenja propisa o financijskim uslugama, posebno manipuliranja ili pokušaja manipuliranja na temelju Uredbe (EU) br. 596/2014 Europskog parlamenta i Vijeća (2), trebalo zabraniti da postanu članovi funkcije nadzora.
                  
               
                     (9)
                  
                  
                     Vanjski dionici mogu imati interes u referentnoj vrijednosti ako je u širokoj upotrebi na njihovim tržištima te mogu pridonijeti dodatnim stručnim znanjem. Administratori mogu uspostaviti postupke kojima im se omogućuje da sudjeluju kao promatrači u funkciji nadzora.
                  
               
                     (10)
                  
                  
                     Neovisni odbori ne mogu se potpuno odvojiti od organizacije administratora jer konačnu odluku o poslovanju administratora donosi upravljačko tijelo te bi zaseban odbor mogao donositi odluke bez detaljne procjene potencijalno štetnog učinka tih odluka na poslovanje upravitelja. Funkcija nadzora koju provodi organizacija administratora ili matično društvo grupe kojoj pripada stoga je u najboljem položaju za osporavanje odluka administratora u pogledu referentnih vrijednosti koje pruža.
                  
               
                     (11)
                  
                  
                     Kako bi nadzorno tijelo obavljalo svoju funkciju koja mu je povjerena Uredbom (EU) 2016/1011, važno je da može detaljno ocijeniti i osporiti odluke upravljačkog tijela administratora i da se, u slučaju neslaganja, evidentiraju razmatranja funkcije nadzora u tom pogledu.
                  
               
                     (12)
                  
                  
                     Postupci o kriterijima za odabir članova i promatrača, o upravljanju sukobima interesa i, u slučaju da funkciju nadzora obavlja odbor, o postupcima rješavanja sporova nužni su kako bi se osiguralo neometano obavljanje funkcije nadzora. Mogući su i drugi primjereni postupci za funkciju nadzora za određene vrste referentnih vrijednosti ili administratora, koji nisu utvrđeni u ovoj Uredbi, ali su nužni i primjereni za ispravno upravljanje referentnim vrijednostima. Stoga administratori mogu uvesti alternativne postupke pod uvjetom da se tim postupcima postiže odgovarajuća razina nadzora.
                  
               
                     (13)
                  
                  
                     Ova se Uredba temelji na nacrtu regulatornih tehničkih standarda koji je Europsko nadzorno tijelo za vrijednosne papire i tržišta kapitala (ESMA) dostavilo Komisiji.
                  
               
                     (14)
                  
                  
                     ESMA je provela otvorena javna savjetovanja o nacrtu regulatornih tehničkih standarda na kojem se ova Uredba temelji, analizirala moguće povezane troškove i koristi te zatražila mišljenje Interesne skupine za vrijednosne papire i financijska tržišta osnovane u skladu s člankom 37. Uredbe (EU) br. 1095/2010 (3).
                  
               
                     (15)
                  
                  
                     Administratori bi trebali dobiti dovoljno vremena za osiguravanje usklađenosti sa zahtjevima iz ove Uredbe. Stoga bi se ova Uredba trebala početi primjenjivati dva mjeseca nakon što stupi na snagu,
                  
               DONIJELA JE OVU UREDBU:
         
            Članak 1.
            Struktura funkcije nadzora
            
               1.   Struktura i članovi funkcije nadzora razmjerni su vlasničkoj i kontrolnoj strukturi administratora te se u pravilu određuju u skladu s odgovarajućim sustavima upravljanja iz Priloga ovoj Uredbi. Administratori nadležnim tijelima dostavljaju obrazloženje za svako odstupanje od tih sustava.
            
            
               2.   Ako je riječ o ključnoj referentnoj vrijednosti, funkciju nadzora obavlja odbor s najmanje dva neovisna člana. Neovisni članovi fizičke su osobe koje obavljaju funkciju nadzora i nisu izravno povezane s administratorom osim svojim sudjelovanjem u funkciji nadzora te nisu u sukobu interesa, posebno na razini odgovarajuće referentne vrijednosti.
            
            
               3.   Funkciju nadzora obavljaju članovi koji zajedno imaju odgovarajuće vještine i stručno znanje za nadzor pružanja određene referentne vrijednosti i za obavljanje dužnosti koja je povjerena funkciji nadzora. Članovi funkcije nadzora imaju odgovarajuće znanje o predmetnom tržištu ili gospodarskoj stvarnosti koja se mjeri referentnom vrijednošću.
            
            
               4.   Administratori referentnih vrijednosti na temelju reguliranih podataka kao članove funkcije nadzora uključuju predstavnike subjekata navedenih u definiciji referentne vrijednosti na temelju reguliranih podataka iz članka 3. stavka 1. točke 24. podtočke (a) Uredbe (EU) 2016/1011 i, prema potrebi, subjekte koji doprinose neto vrijednosti imovine investicijskih fondova za referentne vrijednosti na temelju reguliranih podataka. Administratori nadležnim tijelima dostavljaju obrazloženje za svako izuzimanje predstavnika tih subjekata.
            
            
               5.   Ako se referentna vrijednost temelji na doprinosima i ako su predstavnici njezinih doprinositelja ili nadziranih subjekata koji se koriste referentnom vrijednošću članovi funkcije nadzora, administrator osigurava da broj članova koji su u sukobu interesa bude manji od obične većine. Prije imenovanja članova administratori također moraju identificirati i uzeti u obzir sukobe koji proizlaze iz odnosa potencijalnih članova i drugih vanjskih dionika, posebno one koji proizlaze iz potencijalnog interesa na razini relevantne referentne vrijednosti.
            
            
               6.   Osobe koje su izravno uključene u pružanje referentne vrijednosti i koje mogu biti članovi funkcije nadzora nemaju pravo glasa. Predstavnici upravljačkog tijela ne smiju biti članovi ili promatrači, ali mogu biti pozvani na sastanke u okviru funkcije nadzora bez prava glasa.
            
            
               7.   Članovi funkcije nadzora ne smiju biti osobe koje su bile predmet sankcija administrativne ili kaznene prirode koje se odnose na financijske usluge, posebno manipuliranje ili pokušaj manipuliranja u skladu s Uredbom (EU) br. 596/2014.
            
         
         
            Članak 2.
            Značajke i položaj funkcije nadzora
            
               1.   Funkcija nadzora dio je organizacijske strukture administratora ili matičnog društva grupe kojoj pripada, ali je odvojena od upravljačkog tijela i drugih upravljačkih funkcija administratora referentne vrijednosti.
            
            
               2.   U okviru funkcije nadzora ocjenjuju se i, prema potrebi, osporavaju odluke upravljačkog tijela administratora koje se odnose na pružanje referentnih vrijednosti kako bi se osiguralo ispunjenje zahtjeva iz Uredbe (EU) 2016/1011. Ne dovodeći u pitanje članak 5. stavak 3. točku (i) Uredbe (EU) 2016/1011, u okviru funkcije nadzora sve preporuke o nadzoru referentnih vrijednosti upućuju se upravljačkom tijelu.
            
            
               3.   Ako se u okviru funkcije nadzora utvrdi da upravljačko tijelo djeluje ili namjerava djelovati u suprotnosti s preporukama ili odlukama funkcije nadzora, članovi funkcije nadzora tu činjenicu jasno unose u zapisnik sljedećeg sastanka ili u svoju evidenciju odluka ako je funkcija nadzora uspostavljena u skladu s trećim sustavom upravljanja iz Priloga ovoj Uredbi.
            
         
         
            Članak 3.
            Postupci u okviru funkcije nadzora
            
               1.   Postupci u okviru funkcije nadzora odnose se barem na sljedeća područja:
               
                           (a)
                        
                        
                           opis poslova, učestalost redovnih sastanaka, vođenje zapisnika o sastancima, odlukama i periodičnim razmjenama informacija s upravljačkim tijelom administratora;
                        
                     
                           (b)
                        
                        
                           kriteriji za odabir članova, uključujući kriterije za ocjenu stručnog znanja i vještina potencijalnih članova te njihove sposobnosti poštovanja rokova. Tim se kriterijima posebno uzima u obzir uloga potencijalnih članova u bilo kojoj drugoj funkciji nadzora;
                        
                     
                           (c)
                        
                        
                           kriteriji za odabir promatrača kojima se može dopustiti sudjelovanje na sastanku funkcije nadzora;
                        
                     
                           (d)
                        
                        
                           izbor, imenovanje ili razrješenje i zamjena članova;
                        
                     
                           (e)
                        
                        
                           ako je primjenjivo, kriteriji za odabir osobe ili odbora nadležnog za opće upravljanje i koordinaciju te koji služi kao kontaktna točka za upravljačko tijelo administratora i za nadležno tijelo u skladu s odgovarajućim sustavima upravljanja za funkcije nadzora koje obuhvaćaju nekoliko odbora kako je navedeno u Prilogu;
                        
                     
                           (f)
                        
                        
                           javno objavljivanje sažetih pojedinosti o svojim članovima te sve izjave o sukobima interesa i svim mjerama poduzetima za njihovo uklanjanje;
                        
                     
                           (g)
                        
                        
                           oduzimanje prava glasa vanjskim članovima pri donošenju odluka koje bi izravno utjecale na poslovanje organizacija koje zastupaju;
                        
                     
                           (h)
                        
                        
                           zahtjev da članovi objave sve moguće sukobe interesa prije početka rasprave o određenoj točki dnevnog reda na sastancima funkcije nadzora i njihovo bilježenje u zapisnik sastanka;
                        
                     
                           (i)
                        
                        
                           isključenje članova iz određenih rasprava u vezi s kojima su u sukobu interesa i bilježenje tog isključenja u zapisnik sastanka;
                        
                     
                           (j)
                        
                        
                           pristup funkcije nadzora svim dokumentima potrebnima za obavljanje njezinih dužnosti;
                        
                     
                           (k)
                        
                        
                           rješavanje sporova unutar funkcije nadzora;
                        
                     
                           (l)
                        
                        
                           mjere koje se poduzimaju u slučaju kršenja kodeksa ponašanja;
                        
                     
                           (m)
                        
                        
                           obavješćivanje nadležnog tijela o svakoj sumnji u propust doprinositelja ili administratora i o svim nepravilnim ili sumnjivim ulaznim podatcima;
                        
                     
                           (n)
                        
                        
                           sprečavanje nepropisnog objavljivanja povjerljivih ili osjetljivih informacija koje je funkcija nadzora zaprimila, proizvela ili o njima raspravljala.
                        
                     
            
               2.   Ako funkciju nadzora obavlja fizička osoba:
               
                           (a)
                        
                        
                           točke (e), (g), (i) i (k) stavka 1. ne primjenjuju se;
                        
                     
                           (b)
                        
                        
                           administrator imenuje zamjenika odgovarajućeg tijela ili fizičke osobe kako bi se osiguralo neprekinuto obavljanje dužnosti funkcije nadzora u slučaju odsustva osobe odgovorne za funkciju nadzora.
                        
                     
         
         
            Članak 4.
            Stupanje na snagu
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 25. siječnja 2019.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 13. srpnja 2018.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 171, 29.6.2016., str. 1.
         
         
            (2)  Uredba (EU) br. 596/2014 Europskog parlamenta i Vijeća od 16. travnja 2014. o zlouporabi tržišta (Uredba o zlouporabi tržišta) te stavljanju izvan snage Direktive 2003/6/EZ Europskog parlamenta i Vijeća i direktiva Komisije 2003/124/EZ, 2003/125/EZ i 2004/72/EZ (SL L 173, 12.6.2014., str. 1.).
         
            (3)  Uredba (EU) br. 1095/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za vrijednosne papire i tržišta kapitala), izmjeni Odluke br. 716/2009/EZ i stavljanju izvan snage Odluke Komisije 2009/77/EZ (SL L 331, 15.12.2010., str. 84.).
      
      
         
            PRILOG
            
               Neiscrpan popis odgovarajućih sustava upravljanja
            
            
                     
                        1.
                     
                     
                        Neovisni nadzorni odbor u kojem su dionici uravnoteženo zastupljeni, uključujući nadzirane subjekte koji se koriste referentnom vrijednošću, doprinositelje referentnim vrijednostima i druge vanjske dionike kao što su operateri tržišne infrastrukture i drugi izvori ulaznih podataka te neovisni članovi i osoblje administratora koje nije izravno uključeno u pružanje relevantnih referentnih vrijednosti ili druge povezane aktivnosti.
                     
                  
                     
                        2.
                     
                     
                        Ako administrator nije u potpunom vlasništvu ili pod potpunom kontrolom doprinositelja referentnoj vrijednosti ili nadziranih subjekata koji se njome koriste i ako ne postoji drugi sukob interesa na razini funkcije nadzora, nadzorni odbor uključuje:
                        
                                    (a)
                                 
                                 
                                    najmanje dvije osobe koje sudjeluju u pružanju relevantnih referentnih vrijednosti bez prava glasa;
                                 
                              
                                    (b)
                                 
                                 
                                    najmanje dva člana osoblja koji zastupaju druge dijelove organizacije administratora i koji nisu izravno uključeni u pružanje relevantnih referentnih vrijednosti ili druge povezane aktivnosti, ili,
                                 
                              
                                    (c)
                                 
                                 
                                    ako odgovarajući članovi osoblja nisu dostupni, najmanje dva neovisna člana.
                                 
                              
                  
                     
                        3.
                     
                     
                        Ako referentna vrijednost nije ključna i ako njezina složenost, stupanj upotrebe ili ranjivost ne upućuju na suprotno, fizička osoba koja je član osoblja administratora ili bilo koja druga fizička osoba čije su usluge na raspolaganju administratoru ili su pod kontrolom administratora i koja nije izravno uključena u pružanje relevantnih referentnih vrijednosti te nije u sukobu interesa, posebno onom koji proizlazi iz mogućeg interesa na razini referentne vrijednosti.
                     
                  
                     
                        4.
                     
                     
                        Funkcija nadzora koju obavlja više odbora od kojih je svaki nadležan za nadzor referentne vrijednosti, vrste referentnih vrijednosti ili obitelji referentnih vrijednosti, pod uvjetom da je jedna osoba ili odbor zadužen za opće usmjeravanje i koordinaciju funkcije nadzora i interakciju s upravljačkim tijelom administratora referentne vrijednosti i nadležnim tijelom.
                     
                  
                     
                        5.
                     
                     
                        Funkcija nadzora koju obavlja više odbora od kojih svaki obavlja dio nadzornih odgovornosti i zadaća, pod uvjetom da je jedna osoba ili odbor zadužen za opće usmjeravanje i koordinaciju funkcije nadzora i interakciju s upravljačkim tijelom administratora referentne vrijednosti i nadležnim tijelom.